వాటాదారులకు 1:1 బోనస్‌: విప్రో
- 20 శాతం వృద్ధితో రూ.2,303.50 కోట్లకు చేరిన లాభాలు
న్యూఢిల్లీ: దేశంలో మూడో అతిపెద్ద సాఫ్ట్‌వేర్‌ ఉత్పత్తుల సంస్థ విప్రో మార్చితో ముగిసిన నాలుగో త్రైమాసికానికి ఆకర్షణీయమైన ఆర్థిక ఫలితాలను నమోదు చేసింది. మార్చితో ముగిసిన మూడు నెలల కాలంలో సంస్థ నికర లాభాల్లో 20 శాతం వృద్ధిని నమోదు చేసింది. దీంతో సంస్థ లాభాలు రూ.2,303.50 కోట్లకు చేరినట్టుగా సంస్థ తెలిపింది. గత ఏడాది ఇదే కాలంలో సంస్థ లాభం కేవలం రూ.1,918.50 కోట్లుగా నమోదు అయింది. కాగా, విప్రో బోర్డు ఆఫ్‌ డైరెక్టర్లు తిరిగి అజీమ్‌ ప్రేమ్‌జీనే కంపెనీ చైర్మెన్‌గా నియమించుతున్నట్టుగా ప్రకటించింది. మరోవైపు వీప్రో వాటాదారులకు 1:1 బోనస్‌ షేర్లను అందించాలని విప్రో బోర్డు నిర్ణయించింది. మార్చితో ముగిసిన త్రైమాసికంలో విప్రో ఆదాయం 4.87 శాతం పెరిగి రూ.15,033.80 కోట్లకు చేరింది. 2015-16 క్రితం ఇదే త్రైమాసిక కాలంలో సంస్థ రూ.14,336.40 కోట్ల ఆదాయాన్ని ఆర్జించింది. ఫలితాల నేపథ్యంలో మంగళవారం బీఎస్‌ఈలో విప్రో 0.56 శాతం పెరిగి రూ.494.55 వద్ద ముగిసింది.
మీ స్నేహితులకు రికమెండ్ చెయ్యండి